Woorde uit die Bybel – Middelaar (2) - www.bybelkennis.co.za
As freely as the firmament embraces the world,
so mercy must encircle both friend and foe.
Johann Christoph Friedrich von Schiller, digter en dramaturg (1759-1805)
Ons het reeds gesien dat daar een Middelaar is, naamlik Jesus Christus. Maar hoekom het Hy as Middelaar gekom? In die Johannes-evangelie lees ons herhaaldelik dat Jesus gestuur is. Petrus sê: God self het baie lank terug, voor die wêreld nog gemaak is, besluit dat Jesus dit sou doen. Hy moes die volmaakte Lam vir die perfekte offer wees, sonder enige fout. ‘n Beter offer kan daar nie wees nie. Julle het nou die voorreg om te sien hoe God sy plan hier aan die einde ter wille van julle uitvoer (1 Petrus 1:20). Maar wat het Jesus Christus hier kom doen?
Jesus Christus het God aan die mense kom openbaar. Voor ons God kan liefhê en dien, moet ons tog weet hoe Hy is. Nou kry ons ‘n ander soort openbaring as in die Ou Testament – God stuur vir Jesus Christus. By en in Christus is God ten volle en altyd teenwoordig, ook toe Hy mens geword het (Kolossense 2:9); Ons kan God nie met ons oë sien nie. Sy Seun is egter die beeld van God. Deur na Hom te kyk sien ons wie en hoe God is (Kolossense 1:15). God openbaar Homself in Jesus Christus.
Jesus Christus kom om mense van hulle sonde te verlos. Selfs Ek, die Seun van die mens, het nie gekom sodat almal My moet bedien nie. Ek het gekom om ander te dien. Daarom het Ek my lewe gegee sodat baie mense daardeur weer God se eiendom kan word (Markus 10:45). Jesus kon dit doen, want Hyself was sonder sonde.
Jesus Christus kom om die verhouding tussen God en die mens te herstel. Niemand het God nog ooit gesien nie. Die unieke Seun, self God, is baie naby aan sy Vader. Daarom kan Hy ons vertel wie sy Vader is. Hy kan ons leer wat ons van God moet weet (Johannes 1:18)
Die volgende vraag is: Hoe doen Jesus Christus sy werk as Middelaar?
by Mitch Kalp · Published 09/12/2010
Laaste 365 Dae: 467,881